**ELŐTERJESZTÉS**

**A Gazdasági és Jogi Bizottság 2022. május 23-i ülésére**

**Javaslat az önkormányzati tulajdonú személygépkocsi-tárolók értékesítésére**

Szombathely Megyei Jogú Város Közgyűlése a 64/2022. (II. 24.) Kgy. számú határozatával elfogadta a 2022. évi vagyongazdálkodási koncepciót azzal, hogy a garázsok tekintetében kiírásra kerülő pályázati felhívásokat a Gazdasági és Jogi Bizottság hagyja jóvá.

Az előterjesztés 1. számú mellékletét képezi az értékesítésre kijelölt személygépkocsi-tárolók listája, és azok értékbecslő által megállapított nettó forgalmi értéke. Az értékbecslő úgy határozta meg az ingatlanok értékét, hogy a bérbeadott ingatlanok esetében figyelembe vette a bérleti jogviszony időtartamát.

A pályázati felhívások nyilvános eljárás keretében, licitálás útján, az alábbi főbb feltételekkel kerülnek kiírásra:

* A licit nyertese az az ajánlattevő lesz, aki a pályázati feltételeknek megfelel és a liciteljáráson a kikiáltási árhoz képest a legmagasabb összegű ellenszolgáltatás megfizetésére tesz ajánlatot.
* Az ajánlat benyújtójának csatolni kell igazolást arról, hogy a Szombathely Megyei Jogú Város Önkormányzat és az állami adóhatóság felé egy évnél régebben lejárt bérleti díj, adó vagy adók módjára behajtható köztartozása nincs.
* Az ajánlattevőnek a pályázatához csatolt nyilatkozatában kell vállalnia, hogy a garázs tekintetében fennálló bérleti jogviszonyt változatlan feltételekkel, illetve bérleti díj ellenében fenntartja.

Az értékesítésre szánt garázsok a Savaria Fórum hetilapban, illetve a [www.szombathely.hu](http://www.szombathely.hu) honlapon kerülnek meghirdetésre.

Tekintettel arra, hogy az ingatlanok bérleti jogviszonnyal terhelten kerülnek kiírásra, a pályázati felhívások minden bérlő részére külön is megküldésre kerülnek annak érdekében, hogy lehetőségük legyen részt venni a pályázati eljárásban.

A bérlők érdekeit figyelembe véve a pályázati felhívás egyszerűsítésre került. A Vagyonrendelet versenyeztetési szabályzata a pályázati felhívás kifüggesztésére legalább 20 napot ír elő. Tekintettel azonban arra, hogy a bérlők külön postai úton értesülnek a pályázati felhívásról, a kifüggesztés időtartamát, így a pályázat benyújtásának határidejét 45 napban határozzuk meg.

A pályázati felhívások az előterjesztés 2. számú melléklete szerint kerülnek kiírásra. Az egyes pályázatoknál részletezésre kerülnek az elhelyezkedések, alapterületek, műszaki adatok, forgalmi érték, a pályázat benyújtási határideje, és a licittárgyalás időpontja.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjen!

**Szombathely, 2022. május 19.**

**/: Dr. Nemény András :/**

**Határozati javaslat**

**………/2022. (V. 23.) GJB sz. határozat**

1. A Gazdasági és Jogi Bizottság az előterjesztés 1. sz. mellékletében szereplő, önkormányzati tulajdonban lévő személygépkocsi-tárolók tekintetében a 2. sz. melléklet szerinti pályázati felhívást jóváhagyja, egyúttal felkéri a polgármestert az ingatlanok értékesítésére vonatkozóan a pályázatok kiírására.
2. A Gazdasági és Jogi Bizottság felkéri a polgármestert, hogy gondoskodjon a pályázati felhívások bérlők részére történő megküldéséről.
3. A Gazdasági és Jogi Bizottság felkéri a polgármestert, amennyiben a pályázati eljárások eredménytelenül zárulnak, úgy gondoskodjon – aktualizált értékbecslést figyelembevéve – a pályázatok további kiírásáról.

**Felelős:** Dr. Nemény András polgármester

Dr. Horváth Attila alpolgármester

Bokányi Adrienn, a Gazdasági és Jogi Bizottság elnöke

(végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal